P. Hrušovský, predseda NR SR: (2003-12-02):
Ako prvý podal návrh pán poslanec Fico, ktorý odporúča, aby po vystúpení pána prezidenta Slovenskej republiky so správou o stave Slovenskej republiky bola k tomuto bodu programu otvorená v Národnej rade rozprava. Prosím, prezentujme sa a hlasujme. (Hlasovanie.) 134 prítomných, 62 za, 20 proti, 48 sa zdržalo, 4 nehlasovali. Návrh sme neschválili. Pán poslanec Fico ďalej navrhol, aby bod 43 bol prerokovaný ako posledný bod rokovania 20. schôdze Národnej rady. Hlasujeme, páni poslanci. (Hlasovanie.) 132 prítomných, 117 za, 2 proti, 10 sa zdržalo, 3 nehlasovali. Návrh sme schválili. Pán poslanec Hurban ďalej navrhol doplniť program 20. schôdze o ďalší bod programu a to je návrh na vydanie zákona na zmenu a doplnenie zákona o obecnom zriadení. Chcem informovať, že keď som dostal tento návrh od skupiny poslancov, požiadal som ústavnoprávny výbor, aby zaujal k návrhu skupiny poslancov stanovisko, keďže sme na minulej schôdzi Národnej rady návrh zákona takéhoto istého znenia s trošku zmeneným návrhom, ktorý podala skupina poslancov, rozhodli nepokračovať v rokovaní o ňom. Ďalej ústavnoprávny výbor konštatoval, že ak by sme zaradili na rokovanie tento návrh zákona, nie je to v súlade s rokovacím poriadkom. Dávam, páni poslanci, o tomto návrhu hlasovať. O návrhu poslanca Hurbana. (Hlasovanie.) 132 prítomných, 65 za, 17 proti, 37 sa zdržalo, 13 nehlasovalo. Konštatujem, že sme návrh neschválili. Páni poslanci, budeme hlasovať o návrhu pána poslanca Jarjabka, ktorý žiada, aby vedenie Národnej rady zabezpečilo priamy prenos z rokovania o bode 7, to je o návrhu zákona o štátnom rozpočte, v prípade, ak to nebude z akýchkoľvek dôvodov možné, aby bol urobený záznam z rokovania a prerokúvania tohto bodu a odvysielaný v inom náhradnom programe. Páni poslanci, hlasujeme. Chcem len informovať, že na poslaneckom grémiu žiadna z politických strán túto požiadavku nevzniesla. (Reakcia poslanca.) Nič, pán poslanec, ja len informujem. (Hlasovanie.) 129 prítomných, 59 za, 4 proti, 59 sa zdržalo, 7 nehlasovalo. Návrh sme neschválili. Pán poslanec Hopta navrhol, aby bod interpelácie bol prerokovaný nie 18. decembra, ale vo štvrtok 11. decembra. Pán poslanec Hopta, chcem vás len informovať, že toto je pravidelným bodom programu rokovania schôdze Národnej rady, tento bod musí byť prerokovaný, aj keby do termínu 18. decembra schôdza Národnej rady skončila. Takže by sme ho zaradili ako ktorýkoľvek iný bod programu, ale dávam o vašom návrhu hlasovať. (Hlasovanie.) 128 prítomných, 39 za, 26 proti, 43 sa zdržalo, 20 nehlasovalo. Návrh sme neschválili. Posledný návrh podal pán poslanec Maxon, ktorý navrhuje, aby sme z rokovania 20. schôdze vypustili bod 42. Prosím, prezentujme sa, páni poslanci, a hlasujme. (Hlasovanie.) 133 prítomných, 59 za návrh, 58 proti, 15 sa zdržalo, 1 nehlasoval. Návrh sme neschválili. Páni poslanci, hlasovali sme o všetkých návrhoch pánov poslancov. Hlasovali sme, páni poslanci, o priamom... (Reakcie z pléna.) Dávam hlasovať o možnosti vysielať zo záznamu rokovanie o štátnom rozpočte. To ste chceli, pán poslanec Jarjabek, áno? (Hlasovanie.) 129 prítomných, 63 za, 2 proti, 59 sa zdržalo, 5 nehlasovalo. Návrh sme neschválili. Páni poslanci, pristúpime k hlasovaniu o návrhu programu 20. schôdze ako celku so schválenými návrhmi. (Hlasovanie.) 127 prítomných, 77 za, 16 proti, 34 sa zdržalo. Konštatujem, že program rokovania 20. schôdze Národnej rady Slovenskej republiky sme schválili. Páni poslanci, pristúpime na základe schváleného programu k prerokúvaniu vládneho návrhu zákona, ktorým sa mení zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 v znení neskorších predpisov . Vládny návrh zákona ste dostali ako tlač 398. Spoločnú správu výborov máte ako tlač 398a. Prosím teraz, aby z poverenia vlády Slovenskej republiky predmetný návrh zákona uviedol a odôvodnil pán minister obrany Juraj Liška. Panie poslankyne, páni poslanci, odporúčam, aby sme pristúpili k rokovaniu o ďalšom bode programu. Je všeobecný súhlas? Došlo... Páni poslanci, vyhlasujem 15-minútovú prestávku. Nech sa páči, pán poslanec Maxon. Zapnite pána poslanca Maxona. M. Maxon, poslanec: Ďakujem pekne za slovo. Vážený pán predseda, chcel by som v mojom mene konštatovať a nakoniec aj v mene poslaneckého klubu Hnutia za demokratické Slovensko, že to, čo sme dostali na pozvánkach, z hľadiska poradia programu už nie je totožné s tým, čo sme schválili teraz. Jednoducho sa nedá aktívne a dobre pripravovať na prácu v Národnej rade Slovenskej republiky. Meníme ten program, upravujeme ten program. Ak sa poslanci svedomito na rokovanie pripravujú, tak jednoducho nemajú priestor na to, aby mohli potom tú svoju prípravu odprezentovať v pléne Národnej rady Slovenskej republiky. V tejto chvíli ešte len začíname s rokovaním. Bol to, teda pôvodne to nemal byť ako prvý bod, ale v programe sme si ho odsúhlasili ako prvý bod a nie sme schopní hneď tým prvým bodom začať riadne rokovanie pléna... (Prerušenie vystúpenia časomierou.)